बात 1976 की है जब देश में इमरजेंसी का आतंक छाया हुआ था, तब मेरी पोस्टिंग हाथरस में थी। उसी साल मुझे माक्र्सवादी आलोचक डा. राम कृपाल पांडे के साथ आगरा में डा. राम विलास शर्मा जैसे इतिहास पुरुष से मिलने का सौभाग्य मिला था। उस मुलाकात के दौरान डा. शर्मा ने बताया था कि जब हम लोगों ने माक्र्सवाद पढ़ा तब वह साहित्य प्रतिबन्धित था और छुप कर पुस्तकें मंगानी पड़ती थीं व छुप कर ही पढऩी होती थीं, आज तो दुनिया भर में सबसे अधिक पुस्तकें माक्र्सवाद पर ही उपलब्ध हैं और यह तुम लोगों को अवसर है कि स्वतंत्र रूप से पढ़ सकते हो। तब से मैं किसी भी व्यक्ति की जीवन गाथा को पढ़ते समय उस काल के इतिहास को अवश्य याद रखता हूं जिस काल में उस व्यक्ति ने अपना गौरवपूर्ण जीवन जिया। विशेष रूप से क्रांतिकरियों का इतिहास पढ़ते समय देखना होता है कि उनका सहयोग करने वाले कितने साहसी लोग थे जिन्होंने सारे खतरे उठा कर उनके कार्यों में मदद की। इसी पुस्तक में क्रांतिकारी बेताल सिंह का एक साक्षात्कार सम्मिलित है जो 4 मार्च 1984 के अमर उजाला में प्रकाशित हुआ था। बेताल सिंह वह व्यक्ति थे जिनके द्वारा कामरेड गुरुदयाल सिंह ने आगरा कलेक्टर हार्डी की कुर्सी के नीचे बम रखवाया था, वे कहते हैं - वे दिन और ही थे, अंग्रेजी हुकूमत। अत्याचार, हाहाकार, और इंकलाब जिन्दाबाद। अंग्रेजों के खिलाफ, अंग्रेजी सरकार के खिलाफ एक शब्द बोलना भी तमाम मुसीबतों को निमंत्रण देना था। काम चाहे कितना भी गुप्त रूप से करें, अंग्रेज सरकार के गुर्गे, अमन सभाई गांव गांव में फैले हुए थे जो क्रंतिकारियों के बारे में सरकार को सूचना पहुँचा कर इनाम पाने को लालायित रहते थे। क्रांतिकारियों को सरकार और उनके गुर्गों की दुधारी तलवार से बच कर काम करना होता था।